钦定古今图书集成/理学汇编/学行典/第201卷 > 冯懋良
## 钦定古今图书集成/理学汇编/学行典/第201卷 > 冯懋良

按《吴县志》：“冯懋良，木渎人。父明治，娶锺生。懋良口吃
鄙愿，父失爱。及后母生子，益厌之，懋良无怨色。父病，
吁天刲股以进，竟愈。人共称其孝，转激父怒，以逆子
讼县。镇民不平，共赴县白之。知县曾汝召悉其冤，遣
懋良出，谕众散，闭县门，笞其父。懋良求代无路，泣欲
自尽。宗党谕之，因逃至南都。以方书治人病，病无弗”
效。会有欲以女妻者，懋良告之父，乃得娶，生子且许
归。父疾亟，视汤药死，哭泣尽哀。还南都，断荤饮，执丧
礼，越三年不赴宴会。崇祯壬申，挟数十金归，买山葬
父母。未几再归，又为后母治槥治衣，皆节口食所储
也。季弟懋官贫不自给，携其夫妇去，日分所得药赀
养之。